Resensie: 50 Sop- en broodgeregte | Maroela Media
Hier in die Viljoen-huishouding is sop en brood ons gunsteling hartskos. Ek kook minstens een maal per week 'n voedsame pot sop en druk 'n broodjie in die oond. Sop en brood maak nie net ons mae vol nie, maar dit bring ook 'n warmte in ons siele. Dis immers geselskos.
Wie kuier nou nie lekker om 'n bakkie sop en skaapwagtersnye varsgebakte brood nie? En die dag as 'n liederlike griepgogga jou beetkry, is daar min dinge wat so vertroostend is soos tuisgemaakte sop en brood.
Die 50 resepte in hierdie boek is almal wenners. Nie net is dit tydbesparend nie, dis boonop ekonomies ook. Hoe klink immergewilde boontjiesop, beesstertsop, lensiesop en pampoensop vir jou? Dan is daar ook kerrievissop, snoeksop, Hollandse vissop en romerige salm-en-mosselsop.
Ek gaan beslis die Skotse kragsop en die wildsvleissop probeer. Saam met die sop van jou keuse kan jy 'n karringmelk kruiebroodjie voorsit. Of wat van 'n maklike kaiingpotbrood, knoffel-en-tamatie focaccia en selfs 'n vars-uit-die-oond melkbrood?
Koop hierdie resepteboek. Jy gaan die resepte wil uittoets die oomblik as jy daardeur begin blaai. Ek het hoeka 'n pot ertjiesop op die stoof en 'n bruismeelbroodjie in die oond. Koebaai, wêreld!